**ΣΥΝΤΟΝΙΣΤΙΚΗ ΕΠΙΤΡΟΠΗ: Η Δικαιοσύνη και το Κράτος Δικαίου δεν μπορούν να αποτελούν πεδίο επικοινωνιακής διαχείρισης πολιτικών ή άλλων σκοπιμοτήτων**

Η Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, με αφορμή δηλώσεις πολιτικών προσώπων, που στρέφονται κατά δικηγόρων για τον τρόπο άσκησης του υπερασπιστικού τους έργου στην υπόθεση των Τεμπών, εξέδωσε την ακόλουθη ανακοίνωση:

1. Η πλήρης διερεύνηση του εγκλήματος των Τεμπών και η απόδοση δικαιοσύνης αποτελούν κοινό αίτημα όλων των πολιτών και ταυτόχρονα χρέος όλων έναντι των θυμάτων, των οικογενειών τους και της κοινωνίας.

2. Οποιαδήποτε, άμεση ή έμμεση, προσπάθεια παρέμβασης στο έργο της Δικαιοσύνης αλλά και των πληρεξουσίων δικηγόρων είναι απερίφραστα καταδικαστέα, από όπου και αν προέρχεται.

Η Δικαιοσύνη και το Κράτος Δικαίου δεν μπορούν σε καμία περίπτωση να αποτελούν πεδίο επικοινωνιακής διαχείρισης πολιτικών ή άλλων σκοπιμοτήτων.

3. Ο σεβασμός στο δικηγορικό λειτούργημα αποτελεί βασική προϋπόθεση για το Κράτος Δικαίου και τη Δημοκρατία. Αυτό πρέπει, πρωτίστως, να το κατανοήσουν εκείνοι που υπηρετούν τους δημοκρατικούς θεσμούς.

Οσοι με αβάσιμα επιχειρήματα προσπαθούν να στοχοποιήσουν τους δικηγόρους προσδοκώντας στον αποπροσανατολισμό της κοινής γνώμης, το μόνο που πετυχαίνουν είναι να εκτίθενται προσωπικά και πολιτικά και να ενδυναμώνουν το μέτωπο των πολιτών για την πλήρη διερεύνηση του εγκλήματος και την απόδοση ευθυνών, όπου ανήκουν.

4. Η Ολομέλεια των Προέδρων των Δικηγορικών Συλλόγων Ελλάδος και οι Δικηγορικοί Σύλλογοι της Χώρας, στο πλαίσιο της παράστασής τους προς υποστήριξη της κατηγορίας, θα συνδράμουν με κάθε τρόπο και κόστος στην απόδοση δικαιοσύνης. Το επιβάλλει ο θεσμικός τους ρόλος και η Ιστορία τους.